Diari Oficial de la Generalitat Valenciana


Sumari del DOGV 5897, del 20-11-2008 (2008/13538)

RESOLUCIÓ de 29 d'abril de 2008, de la Direcció General per al Canvi Climàtic, per la qual s'atorga a l'empresa Anodizados de Levante, SA, l'autorització ambiental integrada per a una indústria d'anodització i lacatge de perfils d'alumini al terme municipal de Picassent.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5897

Data del DOGV
:   20-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/13237


Data del document
:   29-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Picassent
    * empresa privada
    * alumini
    * fusteria metàl·lica

RESOLUCIÓ de 29 d'abril de 2008, de la Direcció General per al Canvi Climàtic, per la qual s'atorga a l'empresa Anodizados de Levante, SA, l'autorització ambiental integrada per a una indústria d'anodització i lacatge de perfils d'alumini al terme municipal de Picassent. [2008/13574]  
Vistos els documents que es troben en l'expedient 222/06 IPPC, instruït a instàncies de l'empresa Anodizados de Levante, SA, a fi d'obtenir l'autorització ambiental integrada per a una indústria d'anodització i lacatge de perfils d'alumini s'emet aquesta resolució de conformitat amb els següents  
Antecedents de fet  
Primer. Amb data 19 de desembre de 2006, Raúl Forner Pérez, en representació de la mercantil Anodizados de Levante, SA, amb CIF A-46131207, presenta en el Registre General de la Conselleria de Territori i Habitatge una sol·licitud d'autorització ambiental integrada per a una indústria d'anodització i lacatge de perfils d'alumini, amb emplaçament al polígon industrial de Picassent, carrer núm. 4, parcel·la F8, al terme municipal de Picassent (València), i que es detalla en l'annex I.  
A la sol·licitud s'adjunta còpia compulsada de l'informe de compatibilitat urbanística emés per l'Ajuntament de Picassent amb data 27 de gener de 2006.  
Segon. Amb data 28 de febrer de 2007 se sol·licita un pronunciament a l'Àrea d'Avaluació Ambiental sobre si l'activitat ha de sotmetre's de nou al tràmit d'avaluació d'impacte ambiental que considere les actualitzacions posteriors a l'any 2002, data en què es va tramitar un estudi d'impacte ambiental. Se'n rep resposta el 16 de març de 2007, amb el següent tenor literal: "l'ampliació que ha dut a terme l'empresa Anodizados de Levante, SA, es considera una modificació no substancial i, atés que l'empresa va tramitar un estudi que va obtenir estimació d'impacte ambiental acceptable, s'informa que l'activitat no ha de sotmetre's a un nou tràmit d'avaluació d'impacte ambiental".  
Tercer. Amb data 29 de maig de 2007 el promotor presenta nova documentació necessària per a l'inici del tràmit d'autorització ambiental integrada, a requeriment d'aquesta Conselleria.  
Quart. Una vegada admesa a tràmit la sol·licitud, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Cinqué. Amb data 19 d'octubre de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 27 del Decret 127/2006 (DOCV 19.10.2007), que desplega la Llei 2/2006, de 5 de maig, de prevenció de la contaminació i qualitat ambiental i se'n publica l'anunci en el Diari Oficial de la Generalitat Valenciana (DOGV núm. 5622).  
Durant aquest període no es presenten al·legacions al projecte ni a aquesta Conselleria ni a l'Ajuntament de Picassent. En l'expedient consta el certificat de la informació pública.  
Sisé. Amb data 29 de novembre de 2007 l'Ajuntament de Picassent emet un informe d'adequació favorable.  
Seté. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Vuité. Amb data 14 de febrer de 2008 la Confederació Hidrogràfica del Xúquer emet un informe favorable condicionat al compliment de diverses prescripcions que s'han inclòs en aquesta autorització.  
  
S'han incorporat a l'expedient els informes emesos pel Servei de Residus Urbans, el Servei de Residus Industrials i el Servei de Protecció de l'Ambient Atmosfèric.  
Nové. Amb data 17 de març de 2008 se sol·licita un informe a l'EPSAR sobre els abocaments generats per l'empresa.  
Deu. Amb data 28 d'abril de 2008 es realitza el tràmit d'audiència a l'interessat.  
Onze. Amb data 29 d'abril de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 222/06 IPPC de sol·licitud d'autorització ambiental integrada, promoguda per Anodizados de Levante, SA  
Als anteriors fets s'apliquen els següents  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats incloses en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 2.6 de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer. Concedir a Anodizados de Levante, SA l'autorització ambiental integrada per a la indústria d'anodització i lacatge de perfils d'alumini situada al polígon industrial de Picassent, carrer núm. 4, parcel·la F8, al terme municipal de Picassent (València), d'acord amb el Projecte bàsic per a la sol·licitud d'autorització ambiental integrada, el Projecte d'ampliació d'activitat i la resta de documentació complementària, la qual queda inscrita en el Registre General d'Instal·lacions IPPC de la Comunitat Valenciana amb el número 266-08/AAI/CV, condicionada al compliment dels requisits següents:  
1. Emissions atmosfèriques  
1.1. Valors límit d'emissió  
Els focus descrits en el projecte i que, per tant, s'autoritzen són els següents:  
  
\* \* \* \* \*  
  
Els valors límit d'emissió per a focus canalitzats i la periodicitat de controls per ECMQA seran els següents:  
Per als focus que evacuen gasos procedents de combustió:  
Focus 01, 04, 05, 06, 07, 08 i 10  
Per als focus que evacuen gasos procedents d'extraccions d'aplicació i polimerització de pintures en què no hi ha gasos de combustió:  
Focus 03  
Contaminants Límits d'emissió Periodicitat  
COT 50 mg/Nm³ Triennal   
Per als focus que evacuen gasos procedents de poliment de metalls:  
Focus 02  
Contaminants Límits d'emissió Periodicitat  
Partícules 30 mg/Nm³ Triennal   
Per als focus que evacuen gasos procedents de la torre de rentatge:  
Focus 09  
Contaminants Límits d'emissió Periodicitat  
NaOH 10 mg/Nm³ Triennal   
Les emissions de compostos orgànics volàtils hauran de canalitzar-se en la mesura que la tecnologia disponible ho permeta, sent el valor límit l'indicat en la taula anterior.  
Quant a les emissions de compostos orgànics volàtils no canalitzades i als banys emprats en el procés de producció, els nivells d'immissió de contaminants en l'exterior de l'activitat no hauran de sobrepassar la trentena part dels límits ambientals d'exposició professional per a agents químics més recentment publicats per l'Institut Nacional de Seguretat i Higiene en el Treball.  
En el cas que se superen els esmentats límits, les emissions que s'hi produïsquen hauran de conduir-se fins a una instal·lació de depuració.  
Respecte a les 3 cabines de pintures, s'haurà d'assegurar el compliment de la normativa aplicable en matèria de salut laboral com també els valors límit màxims permesos en l'ambient interior de les explotacions industrials.  
1.2. Control d'emissions atmosfèriques  
La periodicitat mínima de control de les emissions per entitats col·laboradores en matèria de qualitat ambiental serà la indicada en l'apartat anterior.  
1.2.1. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Les mesures han de ser realitzades en condicions normals d'operació de les instal·lacions, registrant els paràmetres que les determinen, i s'han de cobrir totes les diferents tipologies o grups de productes que es fabriquen en cada instal·lació.  
c) Les concentracions mesurades sempre estaran referides a condicions normals de pressió i temperatura (101,3 kPa, 273,16 K), i per als gasos de combustió en base seca i un contingut d'oxigen del 15% en aquells focus que evacuen gasos procedents de processos de combustió. En els altres casos, es mesurarà en les condicions habituals de funcionament.  
2. Soroll  
S'adoptaran les mesures necessàries per a complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per la Llei 7/2002, de 3 de desembre, de la Generalitat Valenciana, per a zones d'ús industrial, que són els següents:  
Diürn Nocturn  
70 dB(A) 60 dB(A)  
Cada cinc anys s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments   
3.1. Aigües residuals industrials  
Procedeixen del procés d'anoditzatció, del pretractament de la pintura, del laboratori i del rentatge dels intercanviadors de retard iònic per al bany d'anoditzatció. El volum generat és de 39.077 m³/any.  
Les aigües residuals reben un pretractament en la depuradora fisicoquímica de l'empresa i després es condueixen fins a la depuradora del polígon on s'ubica l'activitat. La titularitat, el manteniment i l'explotació de la depuradora del polígon correspon a la comunitat de propietaris d'aquest. Les aigües a l'eixida de la depuradora es connecten a la xarxa de clavegueram mitjançant un grup de bombament que eleva les aigües residuals fins al col·lector principal de la població i la destinació final última de les quals és l'EDAR d'Emarsa a Pinedo, a través del col·lector oest.  
El pretractament de les aigües a l'empresa consisteix en un tractament convencional en dues etapes, en preneutralització, en la qual s'uneixen les aigües àcides de rentatges de les anoditzacionts i els desgreixatges, amb les aigües bàsiques de les rentades dels decapatges. Les aigües, així preneutralitzades, passen a una segona etapa on es neutralitzen amb els banys alcalins i amb hidròxid sòdic.  
La depuradora també disposa de dos depòsits per a realitzar les etapes de coagulació-floculació, decantació, espessidor de fangs i filtre-premsa.  
Es realitza una desmineralització de l'aigua per a les últimes etapes de lacatge i anodització mitjançant un intercanvi iònic.  
També es realitza un procés d'intercanvi iònic per a eliminar en continu l'alumini acumulat en el bany d'anodització a fi d'allargar-li la vida (retard). Les aigües de rentatge amb alumini es dirigeixen a la depuradora de l'empresa.  
En l'expedient es troba l'autorització de la Comunitat de Propietaris del Polígon Industrial de Picassent per al subministrament d'aigües i abocament de les aigües residuals a la xarxa d'aigües residuals d'aquest polígon com també l'autorització emesa per l'Ajuntament de Picassent per a l'abocament a la xarxa de clavegueram municipal de les aigües residuals del polígon industrial a favor de l'esmentada comunitat de propietaris.  
S'hauran de complir els límits i les condicions d'abocament establides per la Comunitat de Propietaris del Polígon Industrial de Picassent.  
3.2. Aigües residuals domèstiques  
Procedeixen del menjador, sanitaris i oficines, sent el volum generat de 891 m³/any.  
Es condueixen a la depuradora del polígon industrial on s'ubica l'activitat.  
3.3. Aigües pluvials  
D'acord amb la documentació presentada, i tenint en compte les característiques generals d'aquest tipus d'activitats, es pressuposa que les aigües pluvials no estan contaminades.  
En qualsevol cas les aigües pluvials de l'activitat estan connectades a la xarxa separadora d'aigües pluvials del polígon on s'ubica.  
En l'expedient es troba l'autorització del president de la Comunitat de Propietaris del Polígon Industrial de Picassent per a abocar les aigües pluvials del titular a la xarxa de pluvials del polígon.  
3.4. Control  
La Confederació Hidrogràfica del Xúquer emet un informe favorable sobre la gestió de les aigües residuals, amb les prescripcions següents:  
El titular haurà de mantenir els abocaments generats per la seua activitat connectats a la xarxa de clavegueram, sense que existisca cap sistema d'alleugeriment capaç de generar abocament directe o indirecte al domini públic hidràulic. Així mateix, haurà de constar en l'expedient l'informe emés per l'ens encarregat de la gestió de la depuradora de destinació, en el qual es pronuncie expressament de manera favorable a la connexió de l'abocament de l'esmentada activitat, amb indicació expressa que els esmentats abocaments són compatibles amb el compliment dels valors límit d'emissió fixats en l'autorització d'abocament de la depuradora, tant des del punt de vista del volum com per la qualitat de l'influent.  
El titular de l'activitat està obligat a portar l'adequat manteniment de les basses o dels depòsits d'acumulació de les aigües residuals de manera que quede assegurada la seua impermeabilitat i estanquitat al llarg del temps.  
La línia o les línies d'aigua de l'activitat susceptibles de generar abocaments d'aigües residuals no disposaran de cap sistema d'alleugeriment capaç de generar abocament continu o discontinu, ni directe o indirecte, al domini públic hidràulic.  
Es recorda que, d'acord amb l'article 100 del Text refós de la llei d'aigües (Reial decret legislatiu 1/2001 de 20 de juliol), «queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa» i s'incoarà, si s'escau, un expedient sancionador per infracció tipificada en la lletra f) de l'article 116.3 de l'esmentada llei.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie de manera que no es puga produir la contaminació de les aigües pluvials, les quals es recolliran i s'eliminaran per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si s'escau.  
D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni en particular la potestat sancionadora.  
4. Protecció del sòl i de les aigües subterrànies  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En el termini màxim de tres mesos s'haurà de presentar un informe preliminar de situació en què es consideren i es despleguen tots els apartats relacionats en l'annex II del RD 9/2005 i en la forma que s'hi requereix.  
En aquest cas, la relació de matèries primeres, auxiliars i secundàries de caràcter perillós utilitzades en el procés industrial, tant en l'activitat principal com en les activitats secundàries (depuració, manteniment, etc.) haurà de realitzar-se d'acord amb el que estableix el punt 2 de l'annex II del RD 9/2005 (tipus de matèries, composició química -no el nom genèric ni comercial-, número CAS, quantitat anual, estat d'agregació, forma de presentació, fase de risc, emmagatzemament, etc.) i no s'admetrà la sola presentació de les fitxes de seguretat dels productes. De la mateixa forma es procedirà en el cas dels residus generats. A més, s'haurà d'assenyalar l'any d'inici de l'activitat industrial en la parcel·la i els successius titulars i activitats.  
Queda prohibit l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
5. Residus  
L'activitat està subjecta als requisits establits en la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.   
5.1. Producció de residus  
S'autoritza Anodizados de Levante, SA per a la producció dels residus següents, sempre que les instal·lacions es corresponguen amb les descrites en el projecte, la seua capacitat de generació anual siga de l'entorn de la magnitud que a continuació s'indica i la producció de producte acabat en les instal·lacions del centre productiu detallat en   
\* \* \* \* \*  
l'annex I siga de l'entorn de 2.273.670 metres lineals d'alumini lacat i 1.733.310 metres lineals d'alumini anoditzat, equivalent a 3.000 t/any.  
L'esmentat centre productiu està inscrit en el Registre de Productors de Residus Perillosos de la Comunitat Valenciana.  
S'haurà d'aportar en el termini de tres mesos els documents d'acceptació de tots els residus generats (perillosos i no perillosos) emesos per gestors autoritzats. Aquests documents han de ser originals o còpies compulsades, vigents i segellats pel gestor.   
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, es disposarà de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
S'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, juntament amb les dades d'identificació, hauran de figurar les següents:  
- Causes de l'incident.  
- Hora en què es va produir i la seua duració.  
- Característiques de l'emissió o abocament.   
- Mesures correctores adoptades.   
- Hora i forma en què es va comunicar el succés.   
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14618:2004.  
Així mateix, quan es determine el tancament definitiu, es desmantellaran i clausuraran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Impacte ambiental  
En tot allò no recollit en aquesta autorització ambiental integrada s'atendrà al compliment de les condicions establides en l'estimació d'impacte ambiental dictada pel director general de Gestió del Medi Natural amb data 25 de febrer de 2004.  
8. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
9. E-PRTR  
Abans de l'1 de març de cada any, s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 29 d'abril de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Anodizados de Levante, SA es dedica a l'emmagatzemament, anodització i lacatge de perfils d'alumini. La producció anual de l'empresa és de 2.273.670 metres lineals d'alumini lacat i 1.733.310 metres lineals d'alumini anoditzat.  
El projecte comprén les instal·lacions existents i una ampliació consistent en una instal·lació de lacatge d'alumini que imita l'acabament de fusta.  
El procés productiu que es desenvolupa en les diferents seccions de l'empresa és el següent:  
- Recepció de matèries primeres: perfils d'alumini, productes químics, pintures, etc.  
- Pretractament (opcional): consisteix en un brunyiment amb raspalls de brylon utilitzant aigua com refrigerant, sense emprar pastes ni additius.  
- Anodització: procés electrolític per a proporcionar resistència a la corrosió i constituir una base excel·lent per a una posterior coloració.  
- Color bronze: immersió en una solució de sals d'estany que es fixa en el fons dels porus de la capa d'anodització i es pinta la superfície anoditzada.  
- Color plata: no hi ha coloració; simplement es tanquen els porus que es produeixen en l'anodització.  
- Color or: immersió en una solució de kmnO4, que es fixa en el fons dels porus de la capa d'anodització i es pinta la superfície anoditzada.   
Els processos de coloració finalitzen amb un segellament que consisteix en la immersió del perfil en un bany d'aigua calenta. Aquest bany tanca els porus de l'anoditzatció i reté la coloració.  
- Poliment (opcional): aquesta capa proporciona una brillantor addicional al perfil anoditzat.  
- Capa de protecció: s'aplica un producte orgànic líquid i viscós per a facilitar el treball posterior de tancaments metàl·lics de manera que evita que les borumballes d'alumini es depositen sobre el perfil.  
- Pretractament de pintura: la primera etapa consisteix en un desgreixatge per a netejar els perfils i proporciona una superfície adequada per a la capa de pintura. Posteriorment hi ha una etapa de capa de conversió per a facilitar l'adherència de la pintura al substrat metàl·lic, amb les seues corresponents rentades.  
- Pintura de color: els perfils es disposen en bastidors i s'introdueixen en un túnel on s'aplica la pintura en pols, base polièster, per mitjà de pistoles de polvorització electrostàtica. Dins del mateix túnel es troba un forn on es produeix la curació de la pintura.  
- Pintura blanca: els perfils es disposen en bastidors i s'introdueixen en un túnel on s'aplica la pintura en pols, base polièster, per mitjà de pistoles de polvorització electrostàtica. Dins del mateix túnel es troba un forn on es produeix la curació de la pintura.  
- Acabament de fusta: els perfils es disposen en bastidors i s'introdueixen en un túnel on s'aplica la pintura en pols, base poliuretà, per mitjà de pistoles de polvorització electrostàtica. Dins del mateix túnel es troba un forn on es produeix la curació de la pintura. Per a aquest procés s'empra la cabina de pintura de color. Posteriorment s'aplica als perfils un film amb el dibuix de la fusta. A continuació es torna a enfornar per a fixar el dibuix al perfil. Una vegada enfornat es procedeix al bufament amb aire a pressió per a retirar el film plàstic.  
- Embalatge.  
Les instal·lacions disposen dels següents processos auxiliars:  
- Depuradora d'aigües residuals.  
- Dos equips d'intercanvi iònic.  
- Un equip de retard iònic.  
- Neteja d'instal·lacions.  
- Transport interior.  
- Manteniment.  
- Oficines.  
- Laboratori.